Fógra dlíthiúil tábhachtach

|

52008PC0101

Togra le haghaidh rialacháin ó Pharlaimint na hEorpa agus ón gComhairle [...] lena leasaítear Rialachán (CE) Uimh. 562/2006 maidir le húsáid an Chórais Faisnéise Víosaí (VIS) de réir Chód Teorainneacha Schengen  /* COIM/2008/0101 leagan deireanach - COD 2008/0041 */

	[pic] | COIMISIÚN NA gCOMHPHOBAL EORPACH |An Bhruiséil 22.2.2008COIM(2008) 101 leagan deireanach2008/0041 (COD)Togra le haghaidhRIALACHÁIN Ó PHARLAIMINT NA hEORPA AGUS ÓN gCOMHAIRLE[...]lena leasaítear Rialachán (CE) Uimh. 562/2006 maidir le húsáid an Chórais Faisnéise Víosaí (VIS) de réir Chód Teorainneacha Schengen(arna thíolacadh ag an gCoimisiún)MEABHRÁN MÍNIÚCHÁIN1. COMHTHÉACS AN TOGRA-  Forais agus cuspóirí an tograDéileálann an togra seo leis na leasuithe riachtanacha ar Chód Teorainneacha Schengen (SBC) chun úsáid éifeachtúil an Chórais Faisnéise Víosaí (VIS) a áirithiú ag na teorainneacha seachtracha. Is é cuspóir an togra seo comhrialacha a leagan síos maidir leis an oibleagáid an VIS a úsáid ag na teorainneacha seachtracha agus chun tuilleadh forbartha a dhéanamh ar bhainistiú comhtháite theorainneacha an Aontais Eorpaigh amhlaidh.-  Comhthéacs ginearáltaAr mhaithe le leagan síos na gcoinníollacha, na gcritéar agus na rialacha mionsonraithe a rialaíonn seiceálacha ag láithreacha trasnaithe ag teorainneacha seachtracha agus faireachán ag an teorainn sheachtrach, glacadh Cód an Chomhphobail maidir leis na rialacha a rialaíonn gluaiseacht daoine thar theorainneacha (Cód Teorainneacha Schengen) an 15 Márta 2006. I gcomhréir le hAirteagal 7(3) de Chód Teorainneacha Schengen, beidh gach náisiúnach tríú tír faoi réir seiceálacha críochnúla ag na teorainneacha seachtracha.Tá Rialachán (CE) Uimh. xx/2008... maidir leis an gCóras Faisnéise Víosaí (VIS) agus maidir le sonraí ar víosaí gearrfhanachta a mhalartú idir Bhallstáit (Rialachán VIS)[1] arna ghlacadh ag Parlaimint na hEorpa agus ag an gComhairle. Tá togra curtha síos ag an gCoimisiún le haghaidh Rialacháin ó Pharlaimint na hEorpa agus ón gComhairle lena leasófar na Teagaisc Choiteanna Chonsalacha (TCC) maidir le víosaí do phoist taidhleoireachta agus do phoist chonsalacha i ndáil leis an mbithmhéadracht a thabhairt isteach, lena n-áirítear forálacha maidir le glacadh agus próiseáil iarratas ar víosaí a eagrú[2].Sainíonn Rialachán VIS cuspóir agus feidhmiúlachtaí an VIS agus na freagrachtaí as sin, cé go gcruthófar le leasú TCC an bunús dlí le go dtógfadh Ballstáit aitheantóirí bithmhéadracha éigeantacha ó iarratasóirí ar víosaí agus leagtar amach ann an fhéidearthacht go mbeadh comhoibriú i measc Ballstát, mar shampla trí bhíthin Ionaid Choiteanna Iarratais a chruthú.De réir sprioc fhoriomlán an VIS feabhas a chur ar chur chun feidhme an chomhbheartais víosaí, is ceann de chuspóirí VIS é seiceálacha ag láithreacha trasnaithe ar theorainneacha seachtracha a éascú, lena n-áirítear an comhrac i gcoinne na calaoise.I gcomhréir le hAirteagal 18 de Rialachán VIS, tá rochtain ag gardaí teorann ar an VIS chun cuardach a dhéanamh chun na críche fíorú a dhéanamh trí bhíthin uimhir an ghreamáin víosa i gcomhar le méarloirg shealbhóir an víosa. Ar feadh uastréimhse trí bliana tar éis dul i mbun oibríochtaí, is féidir an cuardach a dhéanamh trí bhíthin uimhir an ghreamáin víosa amháin. Féadfar an tréimhse trí bliana a ghiorrú i gcás aertheorainneacha.Ar mhaithe le héifeachtacht na seiceálacha ag an teorainn sheachtrach, tá úsáid an VIS ríthábhachtach. Ní féidir ach le seiceáil bhithmhéadrach amháin a dhearbhú go cinnte gurb ionann an duine ar mian leis teacht isteach i limistéar Schengen agus an duine ar eisíodh an víosa dó. Dá bhrí sin, ba chóir an VIS a cheadú go córasach, lena n-áirítear seiceáil bhithmhéadrach a dhéanfadh na gardaí teorann, i gcomhair gach sealbhóra víosa.Mar sin féin, níl forálacha maidir leis an oibleagáid an VIS a úsáid ag na teorainneacha seachtracha i Rialachán VIS, agus ní féidir leo bheith ann. Dá bhrí sin, is é aidhm an togra seo Rialachán VIS a chomhlánú trí bhíthin comhrialacha a chruthú chuige seo trí leasú Chód Theorainneacha Schengen chun a áirithiú go n-úsáidfear an VIS ar bhonn éifeachtach agus comhchuibhithe ag na teorainneacha seachtracha. Gan comhchóras a bheith ann, d'fhéadfadh inimircigh neamhdhlíthiúla agus coirpigh teacht i dtír ar na láithreacha trasnaithe teorann sin nach bhfuil an VIS in úsáid go córasach acu.Is réamhriachtanas é go gceadófar an VIS go córasach ag na teorainneacha seachtracha chun breis solúbthachta a chur ar fáil ag an am a ndéantar an t-iarratas ar víosa: foráiltear le togra thuasluaite an Choimisiúin lena leasaítear TCC, i gcás ina ndéantar sraith iarratas laistigh de thréimhse 48 mí, gur féidir sonraí bithmhéadracha a athúsáid agus a chóipeáil ón iarratas roimhe sin atá stóráilte sa VIS. Coinneofar leis sin an tsolúbthacht a bhaineann le hiarratasóirí bona fide a dhíolmhú ón oibleagáid a bheith i láthair go pearsanta ag an gconsalacht. Ba é an tuiscint a bhí taobh thiar den riail seo go seiceálfaí gach sealbhóir víosa ag na teorainneacha seachtracha, rud a áiritheodh go n-aimseofaí aon mhí-úsáid víosaí a d'fhéadfaí a bhaint as na víosaí. Mura n-úsáidtear an VIS go córasach ag na teorainneacha seachtracha, níor mhór sonraí bithmhéadracha a ghabháil ag an gconsalacht gach uair a dhéanfaí iarratas nua ar víosa.Imlonnú réigiúnach sna consalachtaí de réir a chéileIn Airteagal 48 de Rialachán VIS foráiltear don sásra le haghaidh imlonnú réigiúnach an VIS sna consalachtaí de réir a chéile. I gcomhréir le conclúidí na Comhairle an 2 Nollaig 2005, ba chóir tús a chur le himlonnú an VIS sna poist chonsalacha i réigiúin san Aifric Thuaidh agus sa Neasoirthear. Tar éis tús a bheith curtha leis an imlonnú, ní mór do na consalachtaí sa chéad réigiún na sonraí, dá dtagraítear in Airteagal 5(1) de Rialachán VIS, le haghaidh gach iarratais ar víosa sa chéad réigiún a bhailiú agus a tharchur chuig bunachar sonraí VIS. Cuimsíonn an fhaisnéis seo méarloirg na n-iarratasóirí víosaí freisin. Cinnfidh an Coimisiún an dáta óna mbeidh tarchur na sonraí dá dtagraítear in Airteagal 5(1) de Rialachán VIS, lena n-áirítear méarloirg na n-iarratasóirí, éigeantach i ngach réigiún eile freisin.Roimh an dáta sin, i ngach ceann de na réigiúin eile sin féadfaidh na Ballstáit tús a chur le bailiú na sonraí agus lena dtarchur chuig an VIS i gcomhréir le hAirteagal 48(3) de Rialachán VIS, trí bhíthin na sonraí alfa-uimhriúla agus na grianghraif ar a laghad a thaifeadadh mar a mhaítear in Airteagal 5(1)(a) agus (b) de Rialachán VIS.De bharr an VIS a imlonnú de réir a chéile agus de bharr na féidearthachta dá dtagraítear in Airteagal 48(3) de Rialachán VIS, beidh na cineálacha víosaí seo a leanas i gcúrsaíocht:(a) víosaí arna n-eisiúint i réigiún a fholaíonn úsáid éigeantach an VIS, lena n-áirítear méarloirg, dá bhrí sin, de ghnáth;(b) víosaí arna n-eisiúint i réigiún nach bhfuil tús curtha leis an imlonnú iontu go fóill, ach ina bhfuil Ballstát amháin nó roinnt Ballstát tar éis tús a a chur le sonraí a bhailiú agus a chur isteach sa VIS, lena n-áirítear méarloirg;(c) víosaí arna n-eisiúint i réigiún nach bhfuil tús curtha leis an imlonnú ann go fóill, ach ina bhfuil Ballstát amháin nó roinnt Ballstát tar éis tús a chur le sonraí a bhailiú agus a chur isteach sa VIS, ach gan mhéarloirg (dá bhrí sin, sonraí alfa-uimhriúla agus grianghraf amháin);(d) víosaí arna n-eisiúint i réigiún nach bhfuil tús curtha leis an imlonnú ann go fóill ag Ballstáit nach bhfuil tús curtha acu leis na sonraí a bhailiú agus a chur isteach sa VIS;(e) víosaí arna n-eisiúint sula mbeidh feidhm ag Rialachán VIS.Ba chóir a thabhairt faoi deara go mbeadh víosaí gan sonraí bithmhéadracha fós i gcúrsaíocht ar feadh tréimhse áirithe ama tar éis don imlonnú a bheith curtha i gcrích e.g. víosaí iliontrála a eisíodh roimh an dáta sin.Úsáid an VIS ag na teorainneacha seachtrachaLéiríonn an tábla thíos an fhaisnéis atá ar fáil do na gardaí teorann agus an VIS á sheiceáil acu trí bhíthin uimhir an ghreamáin víosa a úsáid i gcomhar le fíorú méarlorg agus na gníomhaíochtaí le cur i gcrích.[pic]Úsáid an VIS ag na teorainneacha seachtracha – idirthréimhse agus eochracha cuardaighI rith na hidirthréimhse dá dtagraítear in Airteagal 18(2) de Rialachán VIS tá dhá rogha ann chun an VIS a cheadú, le huimhir an ghreamáin víosa i gcomhar le fíorú mhéarloirg shealbhóir an víosa, nó i gcomhar le huimhir an ghreamáin víosa amháin. I gceachtar den dá chás cuirfear tús le ceadú an VIS i rith iontrála le huimhir an ghreamáin víosa ar a laghad.Ní bheadh feidhm leis angcuardach le huimhir an ghreamáin víosa i gcomhar le méarloirg, mura bhfuil aon mhéarloirg sa VIS a d'fheadfaí a chur i gcomparáid le méarloirg shealbhóir an víosa. Dá bhrí sin, i rith na hidirthréimhse ba chóir go dtabharfadh an VIS, go díreach i ndiaidh na seiceála le huimhir an ghreamáin víosa, an fhaisnéis ní hamháin cé acu aatá faisnéis a bhaineann leis an víosa sa VIS nó nach bhfuil, ach go dtabharfadh sé an fhaisnéis freisin maidir le an bhfuil méarloirg stóráilte sa chomhad iarratais a bhaineann leis an víosa sin. Má tá sealbhóir an víosa díolmhaithe ó mhéarloirg a thabhairt i.e. taidhleoirí, páistí óga agus daoine a chaill a dhá lámh nó daoinenach féidir méarlorgú a dhéanamh orthu go fisiciúil, níl na méarloirg sin ar fáil sa VIS. Sa chás sin, ba chóir go dtabharfadh an VIS an t-eolas ”níl na méarloirg sa VIS”[3].Léiríonn an tábla thíos an fhaisnéis atá ar fáil do na gardaí teorann agus an VIS á sheiceáil acu i rith na hidirthréimhse agus na gníomhaíochtaí le cur i gcrích.[pic]Chun gur féidir leis an ngarda teorann a mheasúnú an bhfuil an duine ag comhall na gcoinníollacha iontrála, ní mór dó rochtain a bheith aige ar an bhfaisnéis iomlán faoin imlonnú agus faoi Bhallstáit úsáid a bhaint as tús a chur le hoibríochtaí an VIS go haontaobhach i gcomhréir leis an dara habairt d'Airteagal 48(3) de Rialachán VIS.Dá bharr sin, ní mór na fógraí i gcomhréir le hAirteagal 48(5) de Rialachán VIS (a fhoilseofar san Iris Oifigiúil), chomh maith leis an bhfaisnéis faoin úsáid a bhaineann Ballstáit as Airteagal 48(3), a chur ar fáil do na gardaí teorann Moltar go gcuirfear an fhaisnéis seo le hiarscríbhinn sa Practical Handbook for Border Guards (C(2006) 5186), atá le fáil ar CIRCA i bhfoirm leictreonach.-  Forálacha atá ann cheana i réimse an tograRialachán (CE) Uimh. 562/2006 ó Pharlaimint na hEorpa agus ón gComhairle lena mbunaítear Cód Comhphobail maidir leis na rialacha a rialaíonn gluaiseacht daoine thar theorainneacha (Cód Teorainneacha Schengen).Rialachán (CE) Uimh. xx/2008 ó Pharlaimint na hEorpa agus ón gComhairle maidir leis an gCóras Faisnéise Víosaí (VIS) agus maidir le sonraí ar víosaí gearrfhanachta a mhalartú idir Bhallstáit (Rialachán VIS).2. COMHAIRLIÚCHÁN LE PÁIRTITHE LEASMHARA AGUS MEASÚNÚ IARMHARTA-  Comhairliúcháin le páirtithe leasmharaChuathas i gcomhchomhairle leis na Ballstáit (de réir Mheitheal Teorainneacha na Comhairle) maidir leis an ”VIS agus teorainneacha” agus maidir le húsáid éigeantach an VIS ag na teorainneacha seachtracha. De réir a bhfreagraí, ba chóir an VIS a úsáid ag láithreacha trasnaithe teorann agus ba chóir go mbeadh fáil ar léitheoirí bithmhéadracha; is é a bheadh i gceist go ndéanfaí seiceáil ar uimhir an ghreamáin víosa i gcomhar le seiceáil ar mhéarloirg shealbhóir an víosa.Mheas Ballstáit go raibh úsáid an VIS ag na teorainneacha seachtracha indéanta agus riachtanach i ngach cás, lena n-áirítear leas a bhaint as an dá eochair chuardaigh (uimhir an ghreamáin víosa agus méarloirg). Chuir roinnt Ballstát ábhar amhrais in iúl, ámh, an bhféadfaí cuardaigh a dhéanamh ar mhodh tapa agus iontaofa, go háirithe agus gléasanna iniompartha in úsáid (e.g. i ngluaisteáin nó ar thraenacha). De réir na tuairime sin, ní bheadh úsáid éigeantach an VIS indéanta ach amháin nuair a thacódh an fhorbairt theicneolaíoch go hiontaofa le húsáid gléasanna iniompartha agus cumas a bheith iontu sonraí a aistriú go tapa agus iad a fhíorú go hiontaofa.Ar bhonn díospóireachtaí faoi Rialachán VIS leis an gComhairle agus leis an bParlaimint, agus ar bhonn an téacs chomhréitithe arna chomhaontú, tá an Coimisiún den tuairim gur chóir gurbh í an tuiscint a bhainfí as an gcomhréiteach gur chóir go mbeadh úsáid an VIS ag na teorainneacha seachtracha éigeantach, agus tar éis na hidirthréimhse gur chóir an dá eochair chuardaigh a úsáid. Is gá béim a leagan air go dtuairisceoidh an Coimisiún, i gcomhréir le hAirteagal 50(5) de Rialachán VIS, ar an dul chun cinn teicniúil a bheidh déanta maidir le húsáid méarlorg ag teorainneacha seachtracha agus ar an himpleacht a bhainfidh le fad ama na gcuardach agus uimhir an ghreamáin víosa a úsáid i gcomhar le fíorú mhéarloirg shealbhóir an víosa, lena n-áirítear an mbeidh tréimhse feithimh rófhada ag láithreacha trasnaithe teorann san fhad ama a meastar do chuardach den sórt sin.-  Measúnú iarmhartaTá an measúnú iarmharta a rinneadh do Rialachán VIS bunaithe ar an gcinneadh go bhfuil na neamhéifeachtachtaí maidir le comhrac i gcoinne siopadóireacht víosaí agus i gcoinne na calaoise agus maidir leis na seiceálacha a dhéanamh ag cruthú neamhéifeachtachtaí i ndáil le slándáil inmhéanach na mBallstát freisin. D'fhéadfadh coirpigh nó daoine a bhfuil amhras fúthu víosa a fháil nó an deis a fháil le húsáid a bhaint as víosa falsaithe agus iad ag teacht isteach i limistéar Schengen. I dtaca le daoine a bhaineann le sceimhlitheoireacht nó le coirpeacht eagraithe i gcuid mhór cásanna, ní bhíonn siad ag taisteal faoina gcéannacht féin ach athraíonn siad a sonraí pearsanta le gur dheacra iad a aithint. Maidir le seiceálacha teorann, is é conclúid an mheasúnaithe iarmharta go bhfuiltear ag súil le méadaithe an-suntasacha ar éifeachtúlacht na seiceálacha teorann sa VIS de bharr bithmhéadrachta. D'áiritheofaí le húsáid sonraí bithmhéadracha gurb ionann an duine atá ag taisteal leis an víosa agus an duine ar eisíodh an víosa dó, agus dhearbhófaí céannacht an taistealaí dá réir sin.Is réamhriachtanas na méaduithe an-suntasacha thuasluaite ar éifeachtúlacht na seiceálacha teorann go mbeadh an VIS in úsáid go córasach ag an líne thosaigh i rith seiceálacha teorann a dhéantar ag na teorainneacha seachtracha.Is réamhriachtanas é fosta go gceadófar an VIS ag na teorainneacha seachtracha chun breis solúbthachta a chur ar fáil ag an am a ndéantar an t-iarratas ar víosa.3. GNÉITHE DLÍTHIÚLA AN TOGRA-  Achoimre ar na gníomhaíochtaí a bheidh beartaitheTá faisnéis sa VIS a bhaineann leis na seiceálacha ag teorainneacha seachtracha. Chuige sin ní mór Rialachán VIS a chomhlánú trí bhíthin rialacha maidir le húsáid an VIS ag na teorainneacha seachtracha a chur le Cód Teorainneacha Schengen.-  Bunús dlíIs é Airteagal 62(2)(a) den Chonradh ag bunú an Chomhphobail Eorpaigh bunús dlí an Rialacháin seo, toisc go leasaítear Cód Teorainneacha Schengen leis an togra seo, cód atá bunaithe ar an Airteagal seo agus toisc go sonróidh sé a thuilleadh na bearta maidir le trasnú theorainneacha seachtracha na mBallstát agus forbrófar leis caighdeáin agus nósanna imeachta a bheidh le leanúint ag Ballstáit agus seiceálacha á ndéanamh ar dhaoine ag teorainneacha den chineál sin.-  Prionsabal na coimhdeachtaFaoi Airteagal 62(2)(a) de Chonradh CE, tá sé de chumhacht ag an gComhphobal bearta a ghlacadh i ndáil le trasnú theorainneacha seachtracha na mBallstát. Is gá na forálacha Comhphobail seo maidir le trasnú theorainneacha seachtracha na mBallstát, Cód Teorainneacha Schengen, a oiriúnú chun bunú an VIS a chur san áireamh, toisc go bhfuil gá le córas coiteann chun rialacha comhchuibhithe a chruthú maidir le húsáid éigeantach an VIS ag na teorainneacha seachtracha.Dá bhrí sin, ní féidir leis na Ballstáit cuspóir an togra a bhaint amach go leordhóthanach.-  Prionsabal na comhréireachtaDe réir Airteagal 5 de Chonradh CE maítear nach rachaidh gníomhaíocht an Chomhphobail thar a bhfuil riachtanach chun cuspóirí an Chonartha seo a bhaint amach. An fhoirm a roghnófaí don ghníomhaíocht Chomhphobail seo, ní mór go gcuirfeadh sí ar chumas an togra a chuspóirí a bhaint amach agus a bheith curtha chun feidhme ar shlí chomh héifeachtach agus is féidir. Is forbairt sa bhreis é an tionscnamh a bheidh beartaithe – leasú Chód Teorainneacha Schengen – ar an acquis Schengen chun a áirithiú go gcuirtear comhrialacha i bhfeidhm ar an gcaoi chéanna sna Ballstáit Schengen go léir. Dá bhrí sin, comhlíonann an togra prionsabal na coimhdeachta.-  Rogha IonstraimeIonstraimí beartaithe: Rialachán.Ní bheadh modhanna eile leormhaith ar an gcúis / ar na cúiseanna seo a leanas.Leasaítear Rialachán leis an togra seo. Thairis sin, ba chóir go mbeadh úsáid an VIS ag na teorainneacha seachtracha éigeantach agus, dá bhrí sin, ní féidir ach Rialachán a roghnú mar ionstraim dlí.4. IMPLEACHT BHUISÉADACHNí chuirfidh an togra seo isteach ar Bhuiséad an Chomhphobail.5. FAISNÉIS BHREISE-  RannpháirtíochtCuireann an togra seo le acquis Schengen. Dá bhrí sin, ní mór na hiarmhairtí seo a leanas i ndáil leis na prótacail éagsúla a bhreithniú:An Íoslainn agus an Iorua:Tá na nósanna imeachta arna leagan síos sa Chomhaontú Comhlachais arna thabhairt chun críche ag an gComhairle agus Poblacht na hÍoslainne agus Ríocht na hIorua maidir le comhlachas an dá Stát sin i gcur chun feidhme, i gcur i bhfeidhm agus i bhforbairt acquis Schengen, ós rud é go gcuireann an togra seo le acquis Schengen mar a shainítear in Iarscríbhinn A den Chomhaontú seo.An Danmhairg:De bhun an Phrótacail maidir le seasamh na Danmhairge, atá i gceangal leis an CAE agus le Conradh CE, ní bheidh an Danmhairg rannpháirteach i nglacadh an Rialacháin seo agus, dá réir sin, ní bheidh sé ina cheangal ar an Danmhairg ná ní bheidh sí faoi réir a chur i bhfeidhm. Ós rud é gur gníomh é an Rialachán ag a bhfuil sé d'aidhm cur le acquis Schengen i gcomhréir le forálacha Theideal IV de Chonradh CE, tá feidhm ag Airteagal 5 den Phrótacal thuasluaite.An Ríocht Aontaithe agus Éire:I gcomhréir le hAirteagail 4 agus 5 den Phrótacal lena gcomhtháthaítear an acquis Schengen le creat an Aontais Eorpaigh agus le Cinneadh 2000/365/CE ón gComhairle an 29 Bealtaine 2000 maidir leis an iarraidh ó Ríocht Aontaithe na Breataine Móire agus Thuaisceart Éireann, agus Cinneadh 2002/192/CE ón gComhairle an 28 Feabhra 2002 maidir leis an iarraidh ó Éirinn páirt a ghlacadh i roinnt forálacha de acquis Schengen, ní ghlacann an Ríocht Aontaithe agus Éire páirt i Rialachán (CE) Uimh. 562/2006 (Cód Teorainneacha Schengen) agus i Rialachán (CE) Uimh. xx/2008 (Rialachán VIS). Dá bhrí sin, níl an Ríocht Aontaithe agus Éire rannpháirteach i nglacadh na Rialachán seo agus ní bheidh siad faoi cheangal acu ná ní bheidh siad faoi réir a gcur i bhfeidhm.An Eilvéis:Is forbairt atá sa Rialachán seo ar fhorálacha acquis Schengen de réir bhrí an Chomhaontaithe a shínigh an tAontas Eorpach, an Comhphobal Eorpach agus Cónaidhm na hEilvéise maidir le comhlachas na Cónaidhme i gcur chun feidhme, i gcur i bhfeidhm agus i bhforbairt acquis Schengen a thagann faoin ábhar dá dtagraítear in Airteagal 4(1) den Chinneadh ón gComhairle maidir leis an síniú, thar ceann an Chomhphobail Eorpaigh, agus maidir le cur i bhfeidhm sealadach forálacha áirithe den Chomhaontú seo.Ballstáit nua:Ós rud é gur gníomh atá sa VIS lena gcuirtear le acquis Schengen nó a bhfuil baint ar shlí eile aige leis de réir bhrí Airteagal 3(2) d'Ionstraim Aontachais 2003 agus de réir bhrí Airteagal 4(2) d'Ionstraim Aontachais 2005, freisin ní infheidhme i mBallstáit nua a bheidh an Rialachán seo lena bhforáiltear d'úsáid an VIS ag teorainneacha seachtracha ach amháin de bhun cinnidh ón gComhairle arna ghlacadh i gcomhréir leis an bhforáil seo.-  Míniú mionsonraithe ar an togra de réir AirteagalAirteagal 1Leagtar síos in Airteagal 1 úsáid an VIS le haghaidh (1) seiceálacha iontrála, (2) seiceálacha fágála agus (3) céannú.Sa chéad mhír foráiltear do cheadú éigeantach an VIS le haghaidh fíorú i rith iontrála, má tá an náisiúnach tríú tír i seilbh víosa dá dtagraítear in Airteagal 5(1)(b) de Chód Teorainneacha Schengen.Sainítear sa dara agus sa tríú mír úsáid roghnach an VIS; le haghaidh fíorú i rith seiceálacha fágála agus le haghaidh céannú i rith seiceálacha iontrála agus fágála. Ba chóir an fíorú agus an céannú seo a dhéanamh nuair is iomchuí agus is infheidhme i gcomhréir le hAirteagail 18 agus 20 de Rialachán VIS, agus go háirithe nuair a bhítear in amhras an bhfuil víosa fíor nó bailí.Airteagal 2Leagtar síos in Airteagal 2 na rialacha maidir le cathain ba chóir tús a chur leis an VIS a cheadú ag na teorainneacha seachtracha.2008/0041 (COD)Togra le haghaidhRIALACHÁIN Ó PHARLAIMINT NA hEORPA AGUS ÓN gCOMHAIRLE[...]lena leasaítear Rialachán (CE) Uimh. 562/2006 maidir le húsáid an Chórais Faisnéise Víosaí (VIS) de réir Chód Teorainneacha SchengenTÁ PARLAIMINT NA hEORPA AGUS COMHAIRLE AN AONTAIS EORPAIGH,Ag féachaint don Chonradh ag bunú an Chomhphobail Eorpaigh, agus go háirithe Airteagal 62(2)(a) de,Ag féachaint don togra ón gCoimisiún[4],Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh,De bharr an méid seo a leanas:(1) Le Rialachán (CE) Uimh. 562/2006 ó Pharlaimint na hEorpa agus ón gComhairle an 15 Márta 2006 lena mbunaítear Cód Comhphobail maidir leis na rialacha a rialaíonn gluaiseacht daoine thar theorainneacha (Cód Teorainneacha Schengen)[5] leagtar síos na coinníollacha, na critéir agus na rialacha mionsonraithe a rialaíonn seiceálacha ag láithreacha trasnaithe teorann agus faireachán ag an teorainn, lena n-áirítear seiceáil i gCóras Faisnéise Schengen.(2) Le Rialachán (CE) Uimh. xx/2008 ó Pharlaimint na hEorpa agus ón gComhairle an (dáta) maidir leis an gCóras Faisnéise Víosaí (VIS) agus maidir le sonraí ar víosaí gearrfhanachta a mhalartú idir Bhallstáit (Rialachán VIS)[6] a bhfuil sé d'aidhm aige feabhas a chur ar chomhbheartas víosaí a chur chun feidhme. Foráiltear leis freisin gurb iad cuspóirí an VIS go gcuirfear san áireamh seiceálacha a éascú ag láithreacha trasnaithe teorainneacha seachtracha agus an comhrac i gcoinne na calaoise.(3) Le Rialachán (CE) Uimh. xx/2008 [Rialachán VIS] leagtar síos critéir agus coinníollacha cuardaigh le go mbeidh rochtain ag údaráis inniúla, chun seiceálacha a dhéanamh ag láithreacha trasnaithe teorainneacha seachtracha, ar shonraí chun céannacht sealbhóirí víosaí, barántúlacht víosaí a fhíorú agus chun a fhíorú an gcomhlíontar na coinníollacha le haghaidh iontráil, agus chun duine ar bith a aimsiú nach gcomhlíonfaidh na coinníollacha le haghaidh iontráil, nó nach gcomhlíonann a thuilleadh na coinníollacha le haghaidh iontráil, fanacht nó cónaí ar chríoch na mBallstát.(4) Ó tharla nach féidir ach le seiceáil bhithmhéadrach amháin a dhearbhú go cinnte gurb ionann duine ar mian leis teacht isteach i limistéar Schengen agus an duine ar eisíodh an víosa dó, ba cheart foráil a dhéanamh d'úsáid an VIS ag teorainneacha seachtracha.(5) Chun a fhíorú an gcomhlíontar na coinníollacha le haghaidh iontráil a leagtar síos in Airteagal 5 de Rialachán (CE) Uimh. 562/2006 agus chun a gcúraimí a bhainistiú go rathúil, ba chóir go n-úsáidfeadh gardaí teorann an fhaisnéis riachtanach go léir atá ar fáil, lena n-áirítear an VIS a cheadú.(6) Chun nach mbeifí teacht timpeall ar láithreacha trasnaithe teorann ag a mbeadh an VIS in úsáid agus chun a éifeachtúlacht iomlán a ráthú, tá gá ar leith leis an VIS a úsáid ar bhonn comhchuibhithe nuair a dhéantar seiceálacha iontrála ag na teorainneacha seachtracha.(7) Ó tharla, i gcás ina ndéantar sraith iarratas laistigh de thréimhse [48] mí, gur cuí sonraí bithmhéadracha a athúsáid agus iad sin a chóipeáil ón gcéad iarratas sa VIS, ba cheart go gcaithfí an VIS a úsáid le haghaidh seiceálacha iontrála ag na teorainneacha seachtracha.(8) Ba cheart mar sin Rialachán (CE) Uimh. 562/2006 a leasú dá réir sin.(9) Ó tharla nach féidir leis na Ballstáit cuspóirí na gníomhaíochta atá á beartú, eadhon na rialacha is infheidhme a bhunú maidir le húsáid an VIS ag na teorainneacha seachtracha, a bhaint amach go leordhóthanach agus ó tharla gur fearr, dá bhrí sin, is féidir iad a bhaint amach ar leibhéal an Chomhphobail, féadfaidh an Comhphobal bearta a ghlacadh, i gcomhréir le prionsabal na coimhdeachta mar a leagtar amach in Airteagal 5 den Chonradh. I gcomhréir le prionsabal na comhréireachta, mar a leagtar amach san Airteagal sin é, ní théann an Rialachán seo thar a bhfuil riachtanach chun na cuspóirí sin a bhaint amach.(10) Leis an Rialachán seo urramaítear na cearta bunúsacha agus cloítear ann leis na prionsabail a aithnítear in Airteagal 6(2) den Chonradh ar an Aontas Eorpach agus a léirítear sa Choinbhinsiún Eorpach chun Chearta an Duine agus Saoirsí Bunúsacha a Chosaint agus i gCairt an Aontais Eorpaigh um Chearta Bunúsacha chomh maith.(11) Maidir leis an Íoslainn agus an Iorua, is ionann an Rialachán seo agus forbairt ar fhóralacha acquis Schengen de réir bhrí an Chomhaontaithe a tugadh i gcrích idir Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá Stát sin i gcur chun feidhme, i gcur i bhfeidhm agus i bhforbairt acquis Schengen[7] a thagann faoin ábhar dá dtagraítear in Airteagal 1, pointe A, de Chinneadh 1999/437/CE ón gComhairle[8] maidir le socruithe áirithe i dtaca le cur i bhfeidhm an Chomhaontaithe sin.(12) Maidir leis an Eilvéis, is ionann an Rialachán seo agus forbairt ar fhorálacha acquis Schengen de réir bhrí an Chomhaontaithe a síníodh idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise i gcur chun feidhme, i gcur i bhfeidhm agus i bhforbairt acquis Schengen a thagann faoin ábhar dá dtagraítear in Airteagal 1, pointe A, de Chinneadh 1999/437/CE i gcomhar le hAirteagal 4(1) de Chinneadh 2004/849/CE[9] ón gComhairle agus de Chinneadh 2004/860/CE ón gComhairle[10].(13) I gcomhréir le hAirteagal 1 agus le hAirteagal 2 den Phrótacal maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ag bunú an Chomhphobail Eorpaigh, níl an Danmhairg rannpháirteach i nglacadh an Rialacháin seo agus níl sé ina cheangal ar an Danmhairg ná níl sí faoi réir a chur i bhfeidhm. Ó tharla go gcuireann an Rialachán seo le acquis Schengen de bhua fhorálacha Theideal IV, i gCuid a Trí den Chonradh ag bunú an Chomhphobail Eorpaigh, ba cheart don Danmhairg, i gcomhréir le hAirteagal 5 den Phrótacal sin, a chinneadh laistigh de thréimhse sé mhí tar éis an Rialachán seo a ghlacadh cibé acu a chuirfear chun feidhme ina dlí náisiúnta é nó nach gcuirfear.(14) Is forbairt é an Rialachán seo ar fhorálacha acquis Schengen nach nglacann an Ríocht Aontaithe páirt iontu, i gcomhréir le Cinneadh 2000/365/CE ón gComhairle an 29 Bealtaine 2000 maidir leis an iarraidh ó Ríocht Aontaithe na Breataine Móire agus Thuaisceart Éireann páirt a ghlacadh i roinnt forálacha de acquis Schengen[11]. Dá bhrí sin, níl an Ríocht Aontaithe rannpháirteach ina ghlacadh agus níl sí faoi cheangal aige ná faoi réir a chur i bhfeidhm.(15) Is forbairt é an Rialachán seo ar fhorálacha acquis Schengen nach nglacann Éire páirt iontu, i gcomhréir le Cinneadh 2002/192/CE ón gComhairle an 28 Feabhra 2002 maidir leis an iarraidh ó Éirinn páirt a ghlacadh i roinnt forálacha de acquis Schengen[12]. Dá bhrí sin, níl Éire rannpháirteach ina ghlacadh agus níl sí faoi cheangal aige ná faoi réir a chur i bhfeidhm.(16) Gníomh atá sa Rialachán seo lena gcuirtear le acquis Schengen nó a bhfuil baint ar shlí eile aige leis de réir bhrí Airteagal 3(2) d'Ionstraim Aontachais 2003 agus de réir bhrí Airteagal 4(2) d'Ionstraim Aontachais 2005,TAR ÉIS AN RIALACHÁN SEO A GHLACADH:Airteagal 1 LeasúI Rialachán (CE) Uimh. 562/2006 leasaítear Airteagal 7(3) mar seo a leanas:(1) cuirtear an pointe (aa) seo a leanas isteach:”(aa) má tá víosa dá dtagraítear in Airteagal 5(1)(b) ina sheilbh ag náisiúnach an tríú tír, is é a bheidh sna seiceálacha críochnúla ar iontráil go bhfíorófar céannacht shealbhóir an víosa agus barántúlacht an víosa, trí bhíthin an Córas Faisnéise Víosaí (VIS) a cheadú i gcomhréir le hAirteagal 18 de Rialachán (CE) Uimh. xx/2008 ó Pharlaimint na hEorpa agus ón gComhairle;_________________(*) IO [...], [...], lch [...].”(2) cuirtear an abairt seo a leanas leis ag deireadh phointe (c)(i):”féadfaidh sé go gceadófar an VIS san fhíorú sin i gcomhréir le hAirteagal 18 de Rialachán (CE) Uimh. xx/2008 ;”(3) cuirtear an pointe (d) seo a leanas leis:”(d) chun duine ar bith a aimsiú nach gcomhlíonfaidh, nó nach gcomhlíonann a thuilleadh na coinníollacha le haghaidh iontráil, fanacht nó cónaí i gcríoch na mBallstát, féadfar an VIS a cheadú i gcomhréir le hAirteagal 20 de Rialachán (CE) Uimh. xx/2008.”Airteagal 2 Teacht i bhfeidhmTiocfaidh an Rialachán seo i bhfeidhm ar an bhfichiú lá tar éis lá a fhoilsithe in Iris Oifigiúil an Aontais Eorpaigh .Beidh feidhm aige ón [ DD/MM/YY ] a bheidh ar an bhfichiú lá i ndiaidh an dáta dá dtagraítear in Airteagal 48(1) de Rialachán (CE) Uimh. xx/2008.Beidh an Rialachán seo ina cheangal go huile agus go hiomlán agus beidh sé infheidhme go díreach sna Ballstáit i gcomhréir leis an gConradh ag bunú an Chomhphobail Eorpaigh.Arna dhéanamh sa Bhruiséil, [...]Thar ceann Pharlaimint na hEorpa Thar ceann na ComhairleAn tUachtarán An tUachtarán[...] [...] [1] IO [...], [...], lch [...].[2] COIM(2006) 269 críochnaitheach.[3] Cuireann na comharthaí athfhriotail in iúl nach fios foclaíocht bheacht na faisnéise fós atá a bheidh ar an scáileán.[4] IO C [...], [...], lch [...].[5] IO L 105, 13.4.2006, lch 1.[6] IO [...], [...], lch [...].[7] IO L 176, 10.7.1999, lch 36.[8] IO L 176, 10.7.1999, lch 31.[9] IO L 368, 15.12.2004, lch 26.[10] IO L 370, 17.12.2004, lch 78.[11] IO L 131, 1.6.2000, lch 43.[12] IO L 64, 7.3.2002, lch 20.ÚSAIDANVIS AG NA TEORAINNEACHA SEACHTRACHA I RITH NA hIDIRTHRÉIMHSE TRÍ BHÍTHINUIMHIRAN GHREAMÁIN VÍOSA A ÚSÁIDCeal faisnéise saVISFaisnéis le fáil saVIS----------------------------------------------------------Sonraí alfa-uimhriúla,griangraf agusméarloirg le fáilSonraí alfa-uimhriúlaagus griangraf le fáil,cealméarlorgScrúdú le cleachtais reathaBeidh an fhaisnéisiomlán infhaighte ag annGarda Teorann faoi imlonnúanVIS lena n-áirítear an tús aontaobhachScrúdú gan fíorú méarlorgFíorú méarlorgDhá roghaDhá roghaCros-seiceáil os coinne faisnéise arna liostúin Airteagal 18(4) de Rialachán VIS le fáilag an ngarda teorannCros-seiceáil os coinne faisnéise arna liostú inAirteagal 18(4) de Rialachán VIS le fáil ag anngarda teorann.Faisnéis le fáil freisin anmeaitseálann na méarloirg na méarloirg stóráiltesa chomhad iarratais a bhaineann leis an víosaseoLáthair trasnaithe teorannBa chóir go dtabharfadhanVis faisnéis as féin cibé acu an bhfuil nó nach bhfuil faisnéis sa bhunacharsonraílena n-áirítear an bhfuil nó nach bhfuil méarloirg stóráilte sa chomhad iarratais a bhaineann leis an víosa seo


Fógra dlíthiúil tábhachtach

|

52008PC0058

Togra le haghaidh rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 638/2004 maidir le staidreamh Comhphobail i ndáil le trádáil earraí idir Ballstáit  /* COIM/2008/0058 leagan deireanach - COD 2008/0026 */

	[pic] | COIMISIÚN NA gCOMHPHOBAL EORPACH |An Bhruiséil 7.2.2008COIM(2008) 58 leagan deireanach2008/0026 (COD)Togra le haghaidhRIALACHÁIN Ó PHARLAIMINT NA hEORPA AGUS ÓN gCOMHAIRLElena leasaítear Rialachán (CE) Uimh. 638/2004 maidir le staidreamh Comhphobail i ndáil le trádáil earraí idir Ballstáit(arna thíolacadh ag an gCoimisiún)MEABHRÁN MÍNIÚCHÁIN1. COMHTHÉACS AN TOGRA1.1. Forais agus cuspóirí an tograIs é cuspóir an togra seo lena leasaítear Rialachán (CE) Uimh. 638/2004 ó Pharlaimint na hEorpa agus ón gComhairle maidir le staidreamh Comhphobail i ndáil le trádáil earraí idir Ballstáit agus lena n-aisghairtear Rialachán (CEE) Uimh. 3330/91 ón gComhairle[1]:-  líon na ngnóthas a chuireann reachtaíocht an Chomhphobail oibleagáid orthu tuairisc a chur chuig an gcóras staidrimh a bhaineann le trádáil laistigh den Chomhphobal (Intrastat) a laghdú, agus ar an dóigh sin ualach an tuairiscithe staidrimh a laghdú;-  na ceanglais cháilíochta i gcomhair tiomsú staidrimh a bhaineann le trádáil laistigh den Chomhphobal a dhéanamh níos doichte mar chúiteamh ar an gcaillteanas i gcruinneas sonraí do thrádáil nach bhfógraíonn gnóthais ach atá measta ag na húdaráis náisiúnta;-  freagairt do riachtanais úsáideoirí trí staidreamh trádála a thiomsú laistigh den Chomhphobal atá mionsonraithe de réir saintréithe gnó;-  Rialachán (CE) Uimh. 638/2004 a oiriúnú — i gcomhréir leis an dearbhú comhpháirteach ó Pharlaimint na hEorpa, ón gComhairle agus ón gCoimisiún[2] maidir le Cinneadh 2006/512/CE — do Chinneadh 1999/468/CE an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún[3] arna leasú le Cinneadh 2006/512/CE, a rinne nós imeachta rialúcháin lena ngabhann grinnscrúdú a thabhairt isteach maidir le bearta a bhfuil raon feidhme ginearálta acu agus a ceapadh chun eilimintí neamhriachtanacha d’ionstraim bhunúsach a leasú, ar ionstraim í a glacadh i gcomhréir leis an nós imeachta dá dtagraítear in Airteagal 251 den Chonradh, lena n-áirítear cuid de na heilimintí sin a scriosadh nó an ionstraim a fhorlíonadh trí eilimintí nua neamhriachtanacha a chur léi.1.2. Comhthéacs ginearáltaTá an Coimisiún tiomanta do rómhaorlathas neamhriachtanach agus ró-rialáil a laghdú. Mar a leagtar amach sa Teachtaireacht ón gCoimisiún “ Better Regulation for Growth and Jobs in the European Union ” [Rialáil Níos Fearr ar mhaithe le Fás agus Poist san Aontas Eorpach]’[4], tá simpliú reachtaíocht an AE atá ann cheana (agus, mar sin, an t-ualach ar ghnóthais a laghdú) ar cheann de na saincheisteanna ag lár an tionscnaimh beartais seo. Ag tús 2005, sheol an Coimisiún comhairliúchán forleathan leis na Ballstáit agus leis an bpobal gnó, le cois comhairliúcháin phoiblí ar an idirlíon. I ndiaidh an chomhairliúcháin seo, ghlac an Coimisiún, an 25 Deireadh Fómhair 2005, Teachtaireacht[5] lena leagtar amach straitéis simpliúcháin nua ag leibhéal an AE. Sainaithníodh sa Teachtaireacht seo beart tosaigh de reachtaíocht le bheith simplithe ar bhonn comhairliúcháin leathain, agus sheol sí próiseas leanúnach a fuair spreagadh ó nósanna imeachta athbhreithnithe nua agus níos córasaí chun tosaíochtaí simpliúcháin don todhchaí a aithint, bunaithe ar anailís leathan ar iarmhairt na reachtaíochta.Leagtar amach le hIarscríbhinn 2 a ghabhann leis an Teachtaireacht clár leanúnach don straitéis simpliúcháin nua. Sonraíonn an clár na píosaí reachtaíochta atá le hathbhreithniú agus le measúnú d’fhonn iad a shimpliú sna trí bliana amach romhainn. Tugann sé aghaidh ar a lán de na cúiseanna imní sonracha a d’eascair as an gcomhairliúchán leathan i bpríomhréimsí a bhaineann le hiomaíochtas gnó cosúil le dlí na gcuideachtaí, seirbhísí airgeadais, iompar, cosaint tomhaltóirí, dramhaíl agus staidreamh i ndáil le trádáil eachtrach.Tugadh aghaidh ar shimpliú i réimse an staidrimh sa Teachtaireacht ón gCoimisiún “ Reduction of the response burden, simplification and priority-setting in the field of Community statistics’ ‘ [Laghdú ar an ualach freagartha, simpliú agus socrú tosaíochtaí i réimse staidrimh Comhphobail]’[6]. Aithníodh sa Teachtaireacht sin go bhfuil sé indéanta agus inmhianaithe simpliú a dhéanamh sa réimse a bhaineann le staidreamh i ndáil le trádáil earraí idir Ballstáit (Intrastat).Coimeádann staidreamh a bhaineann le trádáil laistigh den Chomhphobal taifead ar shreabha fisiceacha earraí sochorraithe idir Ballstáit. Bailíonn na húdaráis staidrimh náisiúnta na sonraí ó chuideachtaí ar bhonn míosúil. Cuimsíonn an staidreamh a thiomsaítear ar bhonn na sonraí seo taifid mhíosúla faoi shreabha ag teacht isteach (inseolacháin) agus sreabha ag dul amach (eiseolacháin) arna dtabhairt le fios i luach agus i gcainníocht atá miondealaithe de réir Ballstáit tuairiscithe agus comhpháirtíochta, agus de réir tráchtearra i gcomhréir leis an Ainmníocht Chomhcheangailte.Chuir Comhairle ECOFIN an 28 Samhain 2006 fáilte roimh thionscnamh an Choimisiúin chun an t-ualach staidrimh a laghdú agus thug sí cuireadh don Choimisiún “anailís a dhéanamh ar cé chomh hindéanta agus a bheadh sé úsáid a bhaint as modh ina bhfuil sreabh amháin (in Intrastat) agus as modhanna ar a mbeadh na torthaí céanna tríd is tríd, mar aon le saincheisteanna aistrithe, agus, leis an anailís sin curtha san áireamh acu, slí shonrach le haghaidh dul chun cinn breise a chur faoi bhráid na Comhairle i mí Dheireadh Fómhair 2007”. Chuir an Chomhairle i bhfios go láidir freisin nach bhféadfadh an t-aistriú chuig córas ina bhfuil sreabh amháin, nó cur chun feidhme aon mhodha eile chun laghdú suntasach a dhéanamh ar an ualach freagartha staidrimh, dul i gcion ar infhaighteacht, tráthúlacht ná cáilíocht an staidrimh náisiúnta sin atá ríthábhachtach chun críocha bheartas eacnamaíoch na hEorpa, amhail staidreamh faoi chuntais náisiúnta agus sonraí faoi shreabha comhiomlána idir limistéar an euro agus Ballstáit eile an AE.Chun scrúdú breise a dhéanamh ar bhealaí chun an córas staidrimh a bhaineann le trádáil laistigh den Chomhphobal a nuachóiriú agus an t-ualach tuairiscithe a laghdú, bhunaigh Eurostat Meitheal atá tiomanta go sonrach do shimpliú Intrastat. Tá sé comhdhéanta de speisialtóirí ó na Ballstáit agus ón gCoimisiún agus feidhmíonn sé mar theach imréitigh d’obair staidéir agus d’anailísí arna ndéanamh ag a fhoghrúpaí éagsúla.Dhírigh na hanailísí a rinne an Meitheal agus a fhoghrúpaí ar dhá phríomhrogha simpliúcháin: athrú chuig córas tuairiscithe ina bhfuil sreabh amháin agus na tairseacha díolúine don tuairisciú chuig Intrastat a ardú, rud a laghdódh an cuimsiú trádála. Fuarthas nach mbeadh tionchar suntasach ag na roghanna eile go léir ar ualach tuairiscithe na ngnóthas.Rinneadh an dá phríomhrogha a mheasúnú i gcoinne trí chritéar mheastóireachta: ualach ar ghnóthais, tráthúlacht sonraí agus cruinneas sonraí. Léiríonn na torthaí gurb é rogha na dtairseach an réiteach is indéanta sa ghearrthréimhse. Ba é an rogha ba ansa le saineolaithe na mBallstát atá ar an Meitheal freisin. Ar an taobh eile de, baineann míbhuntáistí móra leis an rogha ina bhfuil sreabh amháin agus ní fhéadfaí iad a shárú sa ghearrthréimhse.Faoi láthair, socraíonn Ballstáit a dtairseacha ag leibhéal a ráthaíonn go gcuimsítear 97 faoin gcéad ar a laghad dá dtrádáil i dtéarmaí luacha. Ag deireadh 2006, chiallaigh sé sin go raibh thart ar 78 faoin gcéad de na gnóthais a bhí i mbun trádála le Ballstáit eile díolmhaithe ón dualgas tuairiscithe. Tríd an íos-ráta cuimsiúcháin a laghdú, méadófar líon na gcuideachtaí atá díolmhaithe ó thuairisc a chur chuig Intrastat.D’fhéadfaí ísliú íos-ráta cuimsiúcháin Intrastat a chur chun feidhme laistigh d’achar gearr ama. Is fíor sin toisc nach n-athraíonn ardú na dtairseach loighic an chórais. Fanann prionsabail agus nósanna imeachta an chórais atá ann cheana mar an gcéanna. Mar sin, is féidir an t-athrú ar chuimsiú trádála a chur chun feidhme go héasca: níl na hathruithe ar reachtaíocht agus na bearta tionlacain chun cáilíocht na sonraí staidrimh a ráthú chomh suntasach ná chomh casta agus a bheadh chun an rogha ina bhfuil sreabh amháin a chur chun feidhme.Mar sin féin, má laghdófar cuimsiú Intrastat laghdófar cruinneas na sonraí ag an am céanna. Beidh sé riachtanach meastacháin bhreise a dhéanamh ar shonraí neamhbhailithe. Méadóidh sé freisin líon na neamhshiméadrachtaí i sreabha trádála scáthánacha, go háirithe ag an leibhéal is mionsonraithe den aicmiú tráchtearraí. Mar thoradh ar dhifríochtaí sna modhanna meastacháin atá in úsáid ag na Ballstáit éagsúla, d’fhéadfadh méadú teacht ar líon na neamhshiméadrachtaí ar leibhéal an chomhiomlánaithe freisin. Mar sin, ciallaíonn an laghdú ar chuimsiú go gcaithfear bearta tionlacain a chur i ngníomh chun cáilíocht shásúil na sonraí staidrimh a áirithiú.Os cionn an réitigh ghearrthréimhsigh, tá sé úsáideach anailís bhreise a dhéanamh ar cé chomh hindéanta agus a bheadh sé athrú chuig tuairisciú ina bhfuil sreabh amháin san fhadtréimhse, chun go mbeadh úsáideoirí sásta glacadh leis an athrú féideartha seo ar an gcóras staidrimh. I measc na saincheisteanna tosaíochta ar gá iad a anailísiú ina leith sin tá laghdú suntasach ar na neamhshiméadrachtaí i sreabha trádála scáthánacha, teacht ar réiteach ar fhadhb na tráthúlachta trí mhodhanna meastacháin iontaofa a fhorbairt do shonraí atá ar iarraidh nó moillithe, agus nósanna imeachta a fhorbairt chun cáilíocht a sheiceáil a fhreastalódh ar riachtanais náisiúnta. Ina theannta sin, ba chóir scrúdú breise a dhéanamh ar roinnt roghanna eile simpliúcháin, amhail comhtháthú dearbhuithe Intrastat agus VIES (córas malartaithe faisnéise CBL) agus forbairt bhreise uirlisí TF do thuairisciú uathoibríoch[7].Sna blianta amach anseo, tabharfaidh an clár MEETS (Nuachóiriú ar Staidreamh Eorpach a bhaineann le Fiontraíocht agus Trádáil)[8] aghaidh ar na gníomhaíochtaí seo. Ba chóir go dtosódh MEETS ag feidhmiú in 2008 ar feadh tréimhse 5 bliana (go dtí 2013). Ar cheann dá cheithre chuspóir tá obair staidéir a dhéanamh ar shimpliú Intrastat. Tá buiséad EUR 8.965 milliún curtha ar leataobh don chuspóir seo.1.3. An réiteach atá beartaitheCaithfidh an réiteach gearrthréimhseach a bheith comhsheasmhach le haon rogha fadtréimhseach don simpliú, e.g. tuairisciú ina bhfuil sreabh amháin. Ag an tráth céanna, ba chóir dó an t-ualach tuairiscithe staidrimh ar ghnóthais a laghdú go suntasach agus cáilíocht shásúil na sonraí staidrimh á háirithiú aige.Mar sin, beartaítear an cuimsiú trádála d’inseolacháin a laghdú go 95% agus an cuimsiú trádála 97% a choinneáil d’eiseolacháin. Bheadh réiteach dá leithéid i gcomhréir le rogha ina bhfuil sreabh amháin a d'fhéadfadh bheith ann sa todhchaí bunaithe ar bhailiú sonraí eiseolacháin. Tá acmhainn shuntasach ann an t-ualach tuairiscithe ar ghnóthais bheaga agus meánmhéide (GBManna) a laghdú ach go háirithe, mar thoradh ar struchtúr na gcuideachtaí tuairiscithe ar thaobh na n-inseolachán: GBManna atá i gceist den chuid is mó. Léirigh an anailís freisin nach mbíonn ach tionchar beag ag ísliú an chuimsiúcháin trádála go 95% ar cháilíocht na sonraí staidrimh, agus mar sin go mbeadh úsáideoirí sásta glacadh leis. In ainneoin sin, tá sé inmhianaithe bearta a chur i ngníomh chun feabhas a chur ar cháilíocht agus comparáideacht an staidrimh arna thiomsú ag na Ballstáit agus molfar iad sa reachtaíocht.Le cois an tionscnaimh chun an t-ualach staidrimh ar ghnóthais a laghdú, freastalaíonn an togra ar iarrataí eile ó úsáideoirí maidir le trádáil de réir saintréithe gnó. Ba chóir do Bhallstáit sonraí trádála bliantúla a sholáthar atá mionsonraithe de réir saintréithe gnó chun a léiriú, mar shampla, conas a fheidhmíonn cuideachtaí Eorpacha i gcomhthéacs an domhandaithe. Is féidir an nasc idir staidreamh gnó agus trádála a bhunú trí fhaisnéis atá ar fáil sa chlár maidir le trádáil laistigh den Chomhphobal a mheaitseáil le faisnéis ó chláir ghnó na mBallstát. Faoi láthair, tiomsaíonn formhór na mBallstát an staidreamh seo ar bhonn deonach. Tá sé d’aidhm ag an togra bunús dlí a chur ar fáil do thiomsú éigeantach. I gcomhthráth, éilítear an fhaisnéis chéanna faoi thrádáil le tíortha nach Ballstáit sa togra le haghaidh reachtaíocht Extrastat a leasú[9].Ar deireadh, leasaítear le Cinneadh 2006/512/CE ón gComhairle Cinneadh 1999/468/CE ón gComhairle an 28 Meitheamh 1999 maidir le coisteolaíocht. Thug sé isteach an “nós imeachta rialúcháin lena ngabhann grinnscrúdú” do bhearta ag a bhfuil raon feidhme ginearálta a ceapadh chun eilimintí neamhriachtanacha d’ionstraimí bunúsacha a leasú. Ní mór Rialachán (CE) Uimh. 638/2004 atá ann cheana a choigeartú dá réir.1.4. Forálacha atá ann cheana i réimse an tograRialachán (CE) Uimh. 638/2004 ó Pharlaimint na hEorpa agus ón gComhairle an 31 Márta 2004 maidir le staidreamh Comhphobail i ndáil le trádáil earraí idir Ballstáit agus lena n-aisghairtear Rialachán (CEE) Uimh 3330/91 ón gComhairle [10]. Déanfar an Rialachán a leasú leis an togra seo.Rialachán (CE) Uimh. 1982/2004 ón gCoimisiún an 18 Samhain 2004 ag cur chun feidhme Rialachán (CE) Uimh. 638/2004 ó Pharlaimint na hEorpa agus ón gComhairle maidir le staidreamh Comhphobail i ndáil le trádáil earraí idir Ballstáit agus lena n-aisghairtear Rialacháin (CE) Uimh. 1901/2000 agus (CEE) Uimh. 3590/92[11] ón gCoimisiún. Tá sé d’aidhm ag an togra na forálacha cur chun feidhme a leasú.1.5. Comhsheasmhacht le beartais agus cuspóirí eile an AETá an togra comhsheasmhach le Tionscnamh an Aontais Eorpaigh um 'Rialáil Níos Fearr'.2. COMHAIRLIÚCHÁN LE PÁIRTITHE LEASMHARA AGUS MEASÚNÚ IARMHARTA2.1. Comhairliúchán le páirtithe leasmharaAg deireadh 2006, bhunaigh Eurostat Meitheal atá tiomanta go sonrach do shimpliú Intrastat chun scrúdú breise a dhéanamh ar bhealaí chun an córas staidrimh a bhaineann le trádáil laistigh den Chomhphobal a nuachóiriú agus an t-ualach tuairiscithe a laghdú.Phléigh Comhairle ECOFIN arís an 13 Samhain 2007 bearta chun an t-ualach staidrimh a laghdú agus d’aontaigh siad togra chun an cóimheas cuimsiúcháin a laghdú sa ghearrthréimhse fad agus a bheidh modh eile á ullmhú san fhadtréimhse, amhail an modh ina bhfuil sreabh amháin, ar gá staidéar breise a dhéanamh air.2.2. Bailiú agus úsáid saineolaisNí raibh aon ghá le saineolas seachtrach.2.3. Anailís ar éifeachtaí agus iarmhairtíAithníodh trí rogha:Rogha A: An status quo a choinneáil agus an reachtaíocht atá ann cheana a fhágáil gan athrú.Rialaítear bailiú sonraí faoi thrádáil laistigh den Chomhphobal le reachtaíocht an Chomhphobail. Mar sin, ní féidir tiomantas an Choimisiúin do laghdú breise an ualaigh staidrimh ar ghnóthais i réimse Intrastat a bhaint amach ach trí athrú a dhéanamh ar an gcreat dlí atá ann cheana.Rogha B An t-íos-ráta laghdaithe do chuimsiú Intrastat agus na ceanglais cháilíochta a shocrú go díreach sa Rialachán ó Pharlaimint na hEorpa agus ón gComhairle.Faoi láthair, sainmhínítear ráta cuimsiúcháin Intrastat in Airteagal 10(3) de Rialachán (CE) Uimh. 638/2004 ó Pharlaimint na hEorpa agus ón gComhairle. Chun Rogha B a chur i ngníomh bheadh sé riachtanach an tAirteagal seo a leasú agus ceanglais maidir le cáilíocht na sonraí staidrimh a thabhairt isteach.Mar sin féin, is paraiméadar sách teicniúil é cuimsiú trádála agus mar sin tá sé níos iomchuí é a shonrú sna forálacha cur chun feidhme. Dá saineofaí ráta an chuimsiúcháin trádála sa Rialachán ó Pharlaimint na hEorpa agus ón gComhairle in ionad sna forálacha cur chun feidhme, laghdófaí freisin an tsolúbthacht is gá chun gur féidir an paraiméadar seo a athrú sa todhchaí le linn simpliú breise a dhéanamh ar an gcóras staidrimh a bhaineann le trádáil laistigh den Chomhphobal. Bheadh sé deacair freisin na ceanglais cháilíochta uile a shainiú roimh ré sa Rialachán ó Pharlaimint na hEorpa agus ón gComhairle, agus arís, ní bheadh go leor solúbthachta ag an gcur chuige seo le leasuithe féideartha a dhéanamh.Rogha C: An ráta cuimsiúcháin trádála arna chur in iúl in % a bhaint de Rialachán (CE) Uimh. 638/2004 agus an chumhacht a thabhairt don Choimisiún íos-ráta cuimsiúcháin Intrastat agus na ceanglais cháilíochta a chinneadh.Áiritheoidh an cur chuige seo solúbthacht d’athruithe a d'fhéadfadh teacht ar ráta cuimsiúcháin Intrastat sa todhchaí. Bheadh na hathruithe sin bunaithe ar mheasúnú rialta ar na tairseacha agus arna dhéanamh de réir an nós imeachta coiste i gcomhar leis na húdaráis náisiúnta (tagann Coiste Intrastat le chéile trí huaire sa bhliain) chun teacht ar an gcomhbhabhtáil is fearr idir an t-ualach staidrimh agus cruinneas na sonraí.Mar sin, mar chéadchéim, ba chóir do na forálacha cur chun feidhme ceadú do Bhallstáit an ráta cuimsiúcháin do shreabha inseolachán a ísliú faoi thús 2009 chun 95 faoin gcéad ar a laghad den luach inseolacháin a bhailiú, agus an tairseach d'eiseolacháin a choinneáil ag 97 faoin gcéad.Déanfar na clásail maidir le ceanglais cháilíochta a leasú ar an dul céanna. Ba chóir d’Airteagal 13(3) de Rialachán (CE) Uimh. 638/2004 an chumhacht a thabhairt don Choimisiún aon bhearta is gá chun feabhas a chur ar cháilíocht sonraí a chur chun feidhme. Bheadh sé úsáideach a bheith níos mionsonraithe maidir le conas an fhaisnéis atá ar iarraidh a mheas. Faoin reachtaíocht reatha, tá gach Ballstát freagrach as na sonraí atá ar iarraidh a mheas (Airteagal 12(2)). Mar sin, ba chóir an reachtaíocht a leasú chun gur féidir nósanna imeachta caighdeánaithe a ghlacadh faoin nós imeachta coiste. Is é C an rogha is ansa leis an gCoimisiún, mar, leis an rogha sin, is féidir simpliú spriocdhírithe a dhéanamh i gcomhair rogha na dtairseach. Cuireann sé an tsolúbthacht is fearr ar fáil chun coigeartú a dhéanamh ar chóras Intrastat toisc go ndéanfaidh Coiste Eurostat agus Intrastat na forálacha a bhainistiú.3. EILIMINTÍ DLÍTHIÚLA AN TOGRA3.1. Achoimre ar an ngníomh atá beartaitheCuireann an togra seo an creat dlí ar fáil chun níos mó cuideachtaí a dhíolmhú ón ngá faisnéis Intrastat a sholáthar, agus, ag an am céanna, caomhnaíonn sé cruinneas na sonraí agus freastalaíonn sé ar riachtanais úsáideoirí maidir le staidreamh faoi thrádáil de réir saintréithe gnó.3.2. Bunús dlíTugann Airteagal 285 den Chonradh an bunús dlí le haghaidh staidrimh Comhphobail. Glacann an Chomhairle, agus í ag gníomhú faoi nós imeachta na comhchinnteoireachta, bearta maidir le táirgeadh an staidrimh is gá le haghaidh feidhmiú ghníomhaíochtaí an Chomhphobail. Leagann an tAirteagal amach ceanglais maidir le staidreamh an Chomhphobail a tháirgeadh, a chaithfidh na caighdeáin maidir le neamhchlaontacht, iontaofacht, oibiachtúlacht, neamhspleáchas eolaíochta, éifeachtúlacht costais, agus rúndacht staidrimh a chomhlíonadh.3.3. Prionsabal na coimhdeachtaTá feidhm ag prionsabal na coimhdeachta sa mhéid is nach dtagann an togra faoi inniúlacht eisiach an Chomhphobail.Ní féidir leis na Ballstáit cuspóir an ghnímh bheartaithe, is é sin rátaí cuimsiúcháin agus ceanglais cháilíochta a shainiú agus staidreamh a thiomsú faoi thrádáil de réir saintréithe gnó, a bhaint amach go leordhóthanach, agus mar sin, is féidir an cuspóir a bhaint amach ar bhealach níos fearr ag leibhéal an Chomhphobail ar bhonn ionstraime dlíthiúla Comhphobail, toisc nach féidir ach leis an gCoimisiún an comhchuibhiú is gá d'fhaisnéis staidrimh a chomhordú ag leibhéal an Chomhphobail. Ar an ábhar sin, féadfaidh an Comhphobal bearta a ghlacadh i gcomhréir le prionsabal na coimhdeachta mar atá leagtha amach in Airteagal 5 den Chonradh.3.4. Prionsabal na comhréireachtaComhlíonann an togra prionsabal na comhréireachta ar na cúiseanna seo a leanas:-  Ní bhaineann an Rialachán seo ach leis an íos-mhéid is gá chun an cuspóir seo a chur i gcrích agus ní théann sé thar an méid atá riachtanach chun na críche sin.-  Táthar ag súil le laghdú suntasach ar an ualach a chuirtear ar chuideachtaí atá díolmhaithe ó thuairisc a chur chuig Intrastat de bharr an Rialacháin seo. In ainneoin sin, d'fhéadfadh méadú teacht ar an ualach oibre a bheidh ar na riaracháin staidrimh náisiúnta, toisc go mbeidh iarracht bailíochtaithe agus rialaithe níos mó ag teastáil mar gheall ar cheanglais cháilíochta.-  In 2008, tá sé beartaithe clár MEETS a sheoladh[12]. Tá cuid de bhuiséad an chláir seo curtha in áirithe d’fheabhsuithe ar cháilíocht Intrastat.3.5. Rogha ionstraimíAn ionstraim atá beartaithe: Rialachán ó Pharlaimint na hEorpa agus ón gComhairle.Ní bheadh modhanna eile iomchuí ar na cúiseanna seo a leanas:-  Glactar leis go ginearálta gur iomchuí Rialachán ó Pharlaimint na hEorpa agus ón gComhairle le haghaidh thromlach na ngníomhaíochtaí staidrimh a éilíonn cur i bhfeidhm mionsonraithe agus aonfhoirmeach ar fud an Chomhphobail.-  Tá Rialachán níos fearr ná treoir mar ionstraim bhunúsach mar, murab ionann is treoir, leagann Rialachán an dlí céanna síos ar fud an Chomhphobail, agus mar sin níl aon chumhacht ag na Ballstáit é a chur i bhfeidhm go páirteach nó go roghnach agus níl rogha acu maidir leis an bhfoirm ná leis na modhanna atá le húsáid chun a chuspóirí a chur i gcrích.-  Thairis sin, tá Rialachán infheidhme go díreach, a chiallaíonn nach gá é a thrasuí sa dlí náisiúnta, ar an gcuma sin ag seachaint na moillithe a ghabhann lena leithéidí de thrasuímh. Bíonn reachtaíocht níos fearr agus níos tapa mar thoradh air freisin.Tá sé d’aidhm ag an togra forálacha atá leagtha síos i Rialachán ó Pharlaimint na hEorpa agus ón gComhairle cheana féin a leasú.4. IMPLEACHTAÍ BUISÉADACHANí bheidh aon impleachtaí buiséadacha i gceist leis an ráta cuimsiúcháin do chuideachtaí a bheidh orthu tuairisc a chur chuig Intrastat a ísliú.Chun ceanglais cháilíochta níos doichte a chur i bhfeidhm, d'fhéadfadh sé a bheith riachtanach infheistíocht a dhéanamh i dtaighde agus in uirlisí bailíochtaithe agus coigeartaithe i riaracháin náisiúnta. Féadfaidh buiséad chlár MEETS íoc as na costais cur chun feidhme seo (2008:1 400 000; 2009: 1 355 000; 2010: 2 000 000; 2011: 1 500 000; 2012: 1 500 000; 2013: 1 210 000 in EUR curtha i leataobh i gcomhair Intrastat).Féadfaidh costais neamhbhríocha a bheith i gceist do roinnt riarachán náisiúnta agus dhá thacar sonraí éagsúla atá ann cheana á gcumasc acu chun trádáil de réir saintréithe gnó a léiriú.5. FAISNÉIS BHREISE5.1. SimpliúTá an tionscnamh seo ar chuid de Chlár Leanúnach Simpliúcháin an Choimisiúin. Is é an cuspóir príomhúil an t-ualach freagartha staidrimh a laghdú do chuideachtaí a thuairiscíonn do chóras Intrastat. Tríd an ráta cuimsiúcháin d’inseolacháin a laghdú go 95 faoin gcéad bheadh 190 000 cuideachta sa bhreis díolmhaithe ó thuairiscí faoi shreabha inseolachán a thabhairt do na húdaráis náisiúnta.5.2. Aisghairm na reachtaíochta atá ann cheanaComhlánfaidh glacadh an togra an reachtaíocht atá ann cheana.5.3. Limistéar Eorpach EacnamaíochNí bhaineann an togra le hábhar LEE.2008/0026 (COD)Togra le haghaidhRIALACHÁIN Ó PHARLAIMINT NA hEORPA AGUS ÓN gCOMHAIRLElena leasaítear Rialachán (CE) Uimh. 638/2004 maidir le staidreamh Comhphobail i ndáil le trádáil earraí idir BallstáitTÁ PARLAIMINT NA hEORPA AGUS COMHAIRLE AN AONTAIS EORPAIGH,Ag féachaint don Chonradh ag bunú an Chomhphobail Eorpaigh, agus go háirithe Airteagal 285(1) de,Ag féachaint don togra ón gCoimisiún,Ag féachaint don tuairim ó Choiste Eacnamaíoch agus Sóisialta na hEorpa,Ag gníomhú i gcomhréir leis an nós imeachta atá leagtha síos in Airteagal 251 den Chonradh,De bharr an méid seo a leanas:(1) Leagtar síos le Rialachán (CE) Uimh. 638/2004 ó Pharlaimint na hEorpa agus ón gComhairle an 31 Márta 2004 maidir le staidreamh Comhphobail i ndáil le trádáil earraí idir Ballstáit agus lena n-aisghairtear Rialachán (CEE) Uimh. 3330/91 ón gComhairle[13], na forálacha bunúsacha do staidreamh Comhphobail i ndáil le trádáil earraí idir Ballstáit.(2) I gcreat na Teachtaireachta ón gCoimisiún maidir leis an ualach freagartha a laghdú agus le simpliú agus socrú tosaíochtaí sa réimse a bhaineann le staidreamh Comhphobail[14], aithníodh go bhfuil Intrastat, an córas chun staidreamh Comhphobail a bhailiú i ndáil le trádáil earraí idir Ballstáit, ina réimse ina bhfuil sé indéanta agus inmhianaithe simpliú a dhéanamh.(3) Is féidir gníomh a dhéanamh láithreach chun an t-ualach staidrimh a laghdú trí ráta cuimsiúcháin na sonraí a bhailítear trí mheán Intrastat a ísliú. Is féidir é sin a dhéanamh trí na tairseacha faoina bhfuil páirtithe díolmhaithe ó fhaisnéis Intrastat a sholáthar a ardú. Mar thoradh air sin, tiocfaidh méadú ar chionmhaireacht an staidrimh atá bunaithe ar mheastacháin déanta ag na húdaráis náisiúnta.(4) Ba chóir do na Ballstáit sonraí comhiomlánaithe bliantúla i ndáil le trádáil a sholáthar do Eurostat miondealaithe de réir saintréithe gnó. Mar sin, soláthrófar faisnéis staidrimh nua faoi shaincheisteanna eacnamaíocha ábhartha d’úsáideoirí, agus beidh sé indéanta cineál nua anailíse a dhéanamh, mar shampla, anailís ar conas a fheidhmíonn cuideachtaí Eorpacha i gcomhthéacs an domhandaithe, gan ceanglais staidrimh breise a fhorchur ar chuideachtaí a thugann tuairiscí. Ba chóir an nasc idir staidreamh gnó agus trádála a bhunú tríd an bhfaisnéis ó chlár na n-oibreoirí laistigh den Chomhphobal a chumasc le faisnéis a éilítear le Rialachán (CEE) Uimh. 2186/93 ón gComhairle an 22 Iúil 1993 maidir le comhordú Comhphobail i ndáil le cláir ghnó a tharraingt suas chun críocha staidrimh[15].(5) Ba chóir na cumhachtaí cur chun feidhme a thabhairt don Choimisiún chun an cuimsiú trádála íosta a ísliú. Áiritheoidh sé seo solúbthacht d’athruithe a d'fhéadfadh bheith ann sa todhchaí bunaithe ar mheasúnú rialta ar na tairseacha i gcomhar leis na húdaráis náisiúnta chun teacht ar an gcomhbhabhtáil is fearr idir an t-ualach staidrimh agus cruinneas na sonraí.(6) Chun an cuimsiú trádála íosta a ísliú, ní mór bearta a chur i ngníomh mar chúiteamh ar bhailiú laghdaithe na sonraí agus, mar sin, an tionchar diúltach ar cháilíocht, go háirithe ar chruinneas na sonraí. Ba chóir cumhacht a thabhairt don Choimisiún chun na socruithe cáilíochta sna Ballstáit a dhéanamh níos doichte, agus go háirithe, na critéir a shainiú a úsáidfear chun an trádáil nach mbailítear trí mheán Intrastat a mheas.(7) Foráiltear le Rialachán (CE) Uimh. 638/2004 go ndéanfar bearta áirithe a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún[16].(8) Leasaítear Cinneadh 1999/468/CE le Cinneadh 2006/512/CE lena dtugtar isteach nós imeachta rialúcháin lena ngabhann grinnscrúdú maidir le bearta a bhfuil raon feidhme ginearálta acu agus a ceapadh chun eilimintí neamhriachtanacha d’ionstraim bhunúsach a leasú, ar ionstraim í a glacadh i gcomhréir leis an nós imeachta dá dtagraítear in Airteagal 251 den Chonradh, lena n-áirítear cuid de na heilimintí sin a scriosadh nó an ionstraim a fhorlíonadh trí eilimintí nua neamhriachtanacha a chur léi.(9) I gcomhréir leis an Dearbhú Comhpháirteach ó Pharlaimint na hEorpa, ón gComhairle agus ón gCoimisiún[17] maidir le Cinneadh 2006/512/CE, chun go mbeidh an nós imeachta nua seo infheidhme maidir le hionstraimí a glacadh i gcomhréir leis an nós imeachta atá leagtha síos in Airteagal 251 den Chonradh agus atá i bhfeidhm cheana féin, ní mór na hionstraimí sin a choigeartú i gcomhréir leis na nósanna imeachta is infheidhme.(10) Maidir le Rialachán (CE) Uimh. 638/2004, ba chóir, go háirithe, go dtabharfaí de chumhacht don Choimisiún na coinníollacha a shainiú faoina bhféadfaidh an Coimisiún rialacha éagsúla nó sonracha a bhaineann le hearraí nó gluaiseachtaí sonracha a ghlacadh, an tréimhse tagartha a oiriúnú chun an nasc le cáin bhreisluacha agus dualgais chustaim a chur san áireamh, na socruithe do bhailiú na faisnéise seo, go háirithe na cóid a úsáidfear, a chinneadh, an cuimsiú íosta Intrastat a shainiú, na coinníollacha agus ceanglais cháilíochta a shainiú faoina bhféadfaidh Ballstáit an fhaisnéis atá le soláthar faoi idirbhearta beaga leithleacha a shimpliú, na sonraí comhiomlánaithe atá le tarchur agus na critéir ar gá do na meastacháin iad a chomhlíonadh a shainiú, forálacha cur chun feidhme a ghlacadh chun an staidreamh a thiomsú trí shonraí faoi shaintréithe gnó a thaifeadtar faoi Rialachán (CEE) Uimh. 2186/93 a nascadh leis an staidreamh faoi eiseolacháin agus inseolacháin earraí, na táscairí agus caighdeáin a chinnteoidh gur féidir cáilíocht na sonraí a mheasúnú a shocrú, struchtúr na dtuarascálacha cáilíochta atá le tíolacadh ag na Ballstáit a shocrú, agus aon bhearta eile atá riachtanach chun cáilíocht na sonraí a mheasúnú nó a fheabhsú a ghlacadh. Ós rud é go bhfuil raon feidhme ginearálta ag na bearta seo agus gur ceapadh iad chun eilimintí neamhriachtanacha de Rialachán (CE) Uimh. 638/2004 a leasú agus chun é a fhorlíonadh trí eilimintí nua neamhriachtanacha a chur leis, ní foláir iad a ghlacadh i gcomhréir leis an nós imeachta rialúcháin lena ngabhann grinnscrúdú dá bhforáiltear in Airteagal 5a de Chinneadh 1999/468/CE.(11) Ba cheart mar sin Rialachán (CE) Uimh. 638/2004 a leasú dá réir sin,TAR ÉIS AN RIALACHÁN SEO A GHLACADH:Airteagal 1Leasaítear Rialachán (CE) Uimh. 638/2004 mar a leanas:1.  Cuirtear an méid seo a leanas in ionad Airteagal 3(4):‘4. Féadfaidh an Coimisiún rialacha éagsúla nó sonracha a bhaineann le hearraí nó gluaiseachtaí sonracha a ghlacadh. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’2.  Cuirtear an méid seo a leanas in ionad Airteagal 6(2):‘2. Féadfaidh an Coimisiún an tréimhse tagartha a oiriúnú chun an nasc le cáin bhreisluacha (CBL) agus dualgais chustaim a chur san áireamh. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’3.  Cuirtear an méid seo a leanas in ionad an dara fomhír d'Airteagal 9(1):‘Tugtar sainmhínithe ar na sonraí staidrimh dá dtagraítear i bpointí (e) go (h) san Iarscríbhinn. Cinnfidh an Coimisiún na socruithe, nuair is gá, chun an fhaisnéis seo a bhailiú, go háirithe na cóid a úsáidfear. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’4.  Leasaítear Airteagal 10 mar seo a leanas:5.  Cuirtear an méid seo a leanas in ionad mhír 3:‘3. Sonróidh an Coimisiún sainmhíniú na dtairseach faoina bhfuil páirtithe díolmhaithe ó fhaisnéis Intrastat a sholáthar. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’6.  Cuirtear an méid seo a leanas in ionad an dara fomhír de mhír 4:‘Sonróidh an Coimisiún sainmhíniú na dtairseach seo. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’7.  Cuirtear an méid seo a leanas in ionad mhír 5:‘5. Faoi réir coinníollacha áirithe a chomhlíonann ceanglais cháilíochta, féadfaidh na Ballstáit an fhaisnéis atá le soláthar faoi idirbhearta beaga leithleacha a shimpliú. Saineoidh an Coimisiún na coinníollacha sin. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’8.  Leasaítear Airteagal 12 mar seo a leanas:9.  Cuirtear an méid seo a leanas in ionad mhír 1(a):‘(a) 40 lá féilire i ndiaidh dheireadh na míosa tagartha do na sonraí comhiomlánaithe a bheith sainmhínithe ag an gCoimisiún. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’10.  Cuirtear na habairtí seo a leanas le mír 2:‘Comhlíonfaidh na meastacháin critéir a shaineoidh an Coimisiún. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’11.  Cuirtear isteach an mhír 4 seo a leanas:‘4. Tarchuirfidh Ballstáit staidreamh bliantúil i ndáil le trádáil de réir saintréithe gnó chuig an gCoimisiún (Eurostat).Tiomsófar an staidreamh seo trí shonraí faoi shaintréithe gnó a thaifeadtar i gcomhréir le Rialachán (CEE) Uimh. 2186/93 ón gComhairle an 22 Iúil 1993 maidir le comhordú Comhphobail i ndáil le cláir ghnó a tharraingt suas chun críocha staidrimh[18] a nascadh leis an staidreamh dá dtagraítear in Airteagal 3 den Rialachán seo.Socróidh an Coimisiún forálacha cur chun feidhme chun an staidreamh a thiomsú. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’12.  Cuirtear an méid seo a leanas in ionad Airteagal 13(3):‘3. Socróidh an Coimisiún na táscairí agus caighdeáin a chinnteoidh gur féidir cáilíocht na sonraí a mheasúnú, struchtúr na dtuarascálacha cáilíochta atá le tíolacadh ag na Ballstáit, agus aon ghníomh atá riachtanach chun cáilíocht na sonraí a mheasúnú nó a fheabhsú. Glacfar na bearta sin a ceapadh chun eilimintí neamhriachtanacha den Rialachán seo a leasú, inter alia, trína fhorlíonadh, i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 14(3).’13.  Cuirtear an méid seo a leanas in ionad Airteagal 14(3):‘3. Sa chás go dtagraítear don mhír seo, beidh feidhm ag Airteagal 5a(1) go (4) agus ag Airteagal 7 de Chinneadh 1999/468/CE, ag féachaint d’fhorálacha Airteagal 8 de.’Airteagal 2Tiocfaidh an Rialachán seo i bhfeidhm ar an bhfichiú lá tar éis a fhoilsithe in Iris Oifigiúil an Aontais Eorpaigh .Beidh feidhm aige amhail ón 1 Eanáir 2009.Beidh an Rialachán seo ina cheangal go huile agus go hiomlán agus infheidhme go díreach i ngach Ballstát.Arna dhéanamh sa Bhruiséil, anThar ceann Pharlaimint na hEorpa Thar ceann na ComhairleAn tUachtarán An tUachtarán [1] IO L 102, 7.4.2004, lch. 1 .[2] IO C 255, 21.10.2006, lch. 1 .[3] IO L 184, 17.7.1999, lch. 23. Cinneadh arna leasú le Cinneadh 2006/512/CE (IO L 200, 22.7.2006, lch. 11).[4] COIM(2005) 97 críochnaitheach, 16.3.2005.[5] Teachtaireacht ón gCoimisiún chuig Parlaimint na hEorpa, an Chomhairle, Coiste Eacnamaíoch agus Sóisialta na hEorpa agus Coiste na Réigiún ag cur clár Comhphobail Liospóin chun feidhme: Straitéis maidir le simpliú na timpeallachta rialúcháin, COIM(2005) 535 críochnaitheach, 25.10.2005.[6] COIM(2006) 693 críochnaitheach, 14.11.2006.[7] D'fhéadfadh éifeachtaí simpliúcháin breise a théann thar raon feidhme an staidrimh a bheith i gceist le cumasc na gcóras Intrastat agus VIES. Léirigh teagmhálacha idir Eurostat agus DG TAXUD go bhféadfadh buntáistí a bheith i gceist don dá pháirtí trí chomhar níos dlúithe idir údaráis staidrimh agus chánach (CBL). D’fhéadfadh údaráis staidrimh feabhas a chur ar cháilíocht sonraí, agus d’fhéadfadh údaráis chánach leas a bhaint as infhaighteacht níos luaithe agus faisnéis níos mionsonraithe sna sonraí a úsáideann siad chun calaois CBL a shainaithint agus chun dul i ngleic léi.[8] COIM (2007) 433, 19.7.2007[9] Togra le haghaidh Rialacháin ó Pharlaimint na hEorpa agus ón gComhairle maidir le staidreamh Comhphobail a bhaineann le trádáil eachtrach a dhéanamh le tíortha nach Ballstáit agus lena n-aisghairtear Rialachán (CE) Uimh. 1172/95 ón gComhairle, COIM(2007) 653, 30.10.2007.[10] IO L 102, 7.4.2004, lch. 1 .[11] IO L 343, 19.11.2004, lch. 3 .[12] COIM(2007) 433, 19.7.2007[13] IO L 102, 7.4.2004, lch. 1 .[14] ` COIM (2006) 693, 14.11.2006[15] IO L 196, 5.8.1993, lch. 1. Rialachán arna leasú le Rialachán (CE) Uimh. 1882/2003 ó Pharlaimint na hEorpa agus ón gComhairle (IO L 284, 31.10.2003, lch. 1).[16] IO L 184, 17.7.1999, lch. 23. Cinneadh arna leasú le Cinneadh 2006/512/CE (IO L 200, 22.7.2006, lch. 11).[17] IO C 255, 21.10.2006, lch. 1 .[18] IO L 196, 5.8.1993, lch. 1. Rialachán arna leasú le Rialachán (CE) Uimh. 1882/2003 ó Pharlaimint na hEorpa agus ón gComhairle (IO L 284, 31.10.2003, lch. 1).